A Deputación inviste 38.000 euros en medidas de aforro enerxético en Boiro - Noticias de Galicia\nA Deputación inviste 38.000 euros en medidas de aforro enerxético en Boiro\nA Deputación da Coruña, a través do seu Plan de Medio Ambiente (PMA), inviste 38.522 euros en medidas de aforro enerxético no concello de Boiro. En concreto, a institución provincial financia dous proxectos para a substitución dos sistemas de iluminación da Casa do Concello e do tramo norte da rúa Principal.\nOs traballos na casa consistorial, na que se atopan tanto as dependencias do Concello coma o Mercado Municipal e un aparcadoiro de uso público, inclúen a instalación de 850 novas lámpadas de tecnoloxía LED que permitirán racionalizar o uso da enerxía, co consecuente aforro nas contas municipais.\nO gasto medio nas facturas eléctricas destas instalacións estímase en 18.900 euros ao ano, e coas novas lámpadas espérase obter un aforro do 60%, pasando dun consumo estimado de 46,30 Kw/hora a 18,90 Kw/hora.\nOutro dos beneficios da tecnoloxía LED é que non utiliza ningún tipo de substancias contaminantes, coma chumbo, mercurio ou cadmio, nin emite raios prexudiciais coma os UV e IR. Ademais, este tipo de luminarias teñen unha vida útil de 40.000 horas, fronte ás 8.500 horas das antigas lámpadas instaladas no concello de Boiro, o que tamén permitirá unha redución nos conceptos de reposición e mantemento do alumeado.\nNova iluminación LED na rúa Principal\nAsemade, o Plan de Medio Ambiente financia outro proxecto de características similares para renovar o sistema de alumeado público do tramo norte da rúa Principal do casco urbano de Boiro. Nesta caso, o número de novas luminarias instaladas ascende a 45, tamén de tecnoloxía LED de alta eficiencia e con proteccións especiais contra curtocircuítos, sobretensións e quecemento excesivo\nEstas medidas permitirán pasar de un consumo anual de 54.034 Kw/hora a tan só 8.388 kw/h, é dicir, un aforro de máis do 84%. Esta mellora, ademais dun aforro económico considerable, permitira a redución de 15,52 toneladas nas emisións de CO2 á atmosfera, contribuíndo á mellora da calidade ambiental no concello.\nAuditoría enerxética en Mazaricos\nEntre as accións de promoción da eficiencia enerxética na comarca do Barbanza, a Deputación tamén financia con 7.000 euros unha auditoría que solicitou o concello de Mazaricos, co obxectivo de determinar as necesidades e posibles melloras para a renovación do sistema de alumeado público, que actualmente se atopa obsoleto e ocasiona un elevado desembolso para as contas municipais.\nO proxecto financiado pola Deputación consiste na análise e exame da documentación técnica referente a ditas instalacións, os proxectos de alumeado existentes no arquivo do Concello, as facturas de consumo eléctrico e outros documentos de interese, ademais de reunións con persoal de mantemento, de cara a obter toda a información posible sobre as instalacións.\nA segunda fase da auditoría contempla a ubicación mediante GPS de cada punto luz dos aproximadamente 2.8000 repartidos nos 96 núcleos do concello, para establecer as coordenadas xeográficas, a parroquia e o lugar no que se sitúan e tomar fotografías para rexistrar información relevante coma o tipo de luminaria e de soporte ou a existencia de redutores de fluxo.\nTodos os datos obtidos volcaranse nun Sistema de Información Xeográfica, que quedará a disposición do concello para a súa posterior consulta e utilización.\nO resultado final deste proxecto será a redacción dunha auditoría enerxética adaptada ás necesidades particulares do concello, seguindo a s directrices do Protocolo do Instituto para a Diversificación e Aforro de Enerxía, que permitirá ofrecer un servizo público de calidade, cun custo sustentable e garantindo unha utilización eficiente dos recursos.\n19 de xaneiro de 2017 | 17:39\t• Sen comentarios


O Concello de Sada limita o ruído nos balcóns | Noticias de Galicia | CRTVG\nO Concello de Sada limita o ruído nos balcóns\nPublicado o 08/04/2020 17:03\nPolémica en Sada pola decisión do Concello de limitar o tempo que a xente vai poder asomarse á ventá durante o confinamento e socializar con música. Só poderán realizar esta actividade media hora acotío e unha hora máis os domingos.\nComo en moitos outros puntos das vilas e cidades galegas, a saída á ventá ou ao balcón ás oito da tarde é o momento que a veciñanza aproveita non só para render homenaxe aos sanitarios, senón tamén para a socialización. Un espazo en que a música soa con forza. Unha situación que non todos os veciños aproban. Por iso, ante algunhas protestas, o Concello de Sada estableceu pautas máis ríxidas: non se permitirán altofalantes ou amplificadores nas ventás ou terrazas máis aló das oito e media da tarde. Agás os domingos, cando si se admite unha sorte de sesión vermú entre as dúas e as tres. A medida acendeu o debate.\nAseguran que esta actividade está a reforzar a convivencia veciñal.\nSucesos Galicia actualidade Sada\nEmotivas felicitacións a pequenos e maiores durante o confinamento


Ana Pontón pide revalidar a confianza no equipo encabezado por Nito Sobral para que Poio siga avanzando - Pontevedra Viva\nActo do BNG no Casal de Ferreirós\nMartes 7 de Maio, 2019 ás 08:25 do Martes 7 de Maio, 2019\nA portavoz nacional do BNG, Ana Pontón pediu este luns a confianza e apoio dos veciños de Poio para que o equipo encabezado polo actual alcalde, Nito Sobral "continúe poñendo en marcha medidas destinadas a mellorar o concello".\nNo acto celebrado nos Xardíns de Ferreirós, Pontón destacou que "Nito Sobral é un home ao que non lle gusta a crispación e sempre escolle escoitar e traballar polo ben común" e que "leva demostrado un grande compromiso con Poio", e por iso pediu o apoio para un "equipo sólido, con experiencia, con rumbo certo para que o concello de Poio siga mellorando os seus servizos públicos e por máis calidade de vida".\n"SEGUIR HUMANIZANDO O CONCELLO"\nPola súa banda, o actual alcalde de Poio, Nito Sobral destacou o traballo realizado durante estes catro anos coa execución de máis de 15 millóns de euros en investimentos entre os que mencionou as beirarrúas de Campelo, a humanización da Seara, a seguridade vial na PO-308 e a reposición da rede en alta do subministro de auga "sen esquecer as políticas sociais, medioambientais, culturais e deportivas ás que foron destinadas a maior parte dos recursos".\nNesta liña, avanzou que a día de hoxe, o concello de Poio xa ten comprometidos con outras administración tres millóns de euros para novos proxectos como o parque forestal en Combarro e Samieira, infraestruturas municipais con grande aforro enerxético, a implantación de sistemas de compostaxe na recollida de lixo e a segunda fase de seguridade vial da PO-308 entre As Badancas e Covelo.\nO actual rexedor de Poio tamén se referiu a futura depuradora de residuais para Raxó e Samieira, unha nova alternativa á PO-308, o vial do Vao, un Pavillón polideportivo, o polígono industrial, un centro de saúde e de maneira principal a humanización das contornas urbanas, melloras que "sen dúbida algunha, dixo, farán do noso concello o lugar no que todos e todas vivamos rodeados dos servizos necesarios e nas mellores condicións".\nFinalmente, afirmou que todos estes proxectos non serían posibles "sen a dedicación" dos membros da candidatura do BNG, "persoas que comparten o traballo e o compromiso para que Poio siga medrando en calidade de vida para todos os seus veciños e veciñas".


Coronavirus: O Goberno confirma que a agricultura, gandaría, industria alimentaria e forestal poden seguir traballando - Campo Galego\nInicio / Desenvolvemento rural / Coronavirus: O Goberno confirma que a agricultura, gandaría, industria alimentaria e forestal poden seguir traballando\n30/03/2020 10:25 a.m.\nO Real Decreto-Lei polo que se regula un permiso retribuido recuperable para as persoas traballadoras dos servizos non esenciais, publicado no Boletín Oficial do Estado a noite do 29 de marzo, xa está en vigor. Segundo se recolle no seu anexo, esta norma non é aplicable ás persoas traballadoras da agricultura, gandaría e industria alimentaria, así como ás actividades imprescindibles para asegurar o seu funcionamento.\nEn canto ao sector forestal de momento non está claro no decreto se se pode traballar ou non e, en caso afirmativo que sectores (silviculura, aserradoiros, fabricación de mobles, plantas de celulosa…etc). O sector está en contacto coa Delegación do Goberno en Galicia para que aclare canto antes a situación.\nO obxectivo deste Real Decreto-Lei é reforzar, con carácter temporal, as limitacións do movemento das persoas para conter o COVID-19, e garantir que os sacrificios e esforzos de toda a poboación teñan unha maior repercusión na loita contra esta enfermidade.\nNo seu anexo, este Real Decreto-Lei relaciona as persoas traballadoras ás que non resulta de aplicación o permiso retribuido recuperable. Relacionadas coa actividade agraria e agroalimentaria, figuran as seguintes:\n-Actividades que participan na cadea de abastecemento do mercado e no funcionamento dos servizos dos centros de produción de bens e servizos de primeira necesidade, incluíndo alimentos, bebidas e alimentación animal, permitindo a distribución dos mesmos desde a orixe até o destino final.\n-Actividades imprescindibles para o mantemento das actividades produtivas da industria manufactureira que ofrecen as subministracións, equipos e materiais necesarios para o correcto desenvolvemento das actividades esenciais.\n-Actividades que deban prestar os servizos de transporte, tanto de persoas como de mercadorías, que se continúen desenvolvendo desde a declaración do estado de alarma, así como daquelas que deban asegurar o mantemento dos medios empregados para iso.\n-Actividades que presten servizos en materia de xestión de residuos e transporte e retirada de subproductos.\n-As dos centros, servizos e establecemento de atención sanitaria a animais.\nDoutra banda, o Real Decreto 463/2020 polo que se declarou o estado de alarma o pasado 14 de marzo para xestionar a situación ocasionada polo COVID-19, así como as sucesivas normas publicadas no Boletín Oficial do Estado, establece que as autoridades competentes delegadas adoptarán as medidas necesarias para garantir o abastecemento alimentario.\nA produción agrícola, gandeira, a transformación de produtos agrarios, os centros ou clínicas veterinarias, o transporte e a distribución de alimentos, así como a súa comercialización a través da venda comerciante polo miúdo ao consumidor, forman a cadea de abastecemento alimentario cuxa actividade debe garantirse na situación de estado de alarma.\nIsto implica que debe manterse non só a actividade das empresas agroalimentarias no seu conxunto, incluídas as explotacións agrícolas e gandeiras, senón tamén a das empresas que, á súa vez, as fornecen dos insumos e servizos necesarios para o seu funcionamento e que resulten imprescindibles neste momento, como clínicas veterinarias, tendas agrarias…etc.


"O Ano Rosaliano tivo un impacto extraordinario na sociedade"\nAnxo Angueira, presidente da Fundación Rosalía, fixo balance do 150 aniversario de 'Cantares gallegos' // A celebración pechouse onte cun concerto de aCadaCanto // O escritor explicou que xa está en marcha unha campaña de financiamento para poder realizar en 2014 a nova musealización da Casa-Museo da Matanza\nAnxo Angueira, pte. da Fundación Rosalía\nSANTIAGO. RO | 31.12.2013\nUn concerto de aCadaCanto, co seu disco 'A Rosa d'Adina', serviu para pechar oficialmente, na Casa- Museo de Rosalía, o 150 aniversario de 'Cantares gallegos'. O presidente da Fundación Rosalía explicou en Radio Obradoiro que o acto foi "emocionante" no que se "xuntaron sensacións de todo un ano".\nSegundo dixo, o balance é "altamente positivo" xa que o ano rosaliano tivo un "impacto extraordinario na sociedade". "Editáronse libros, discos, fixéronse congresos, exposicións... Houbo centos de actividades que chegaron a todo o poco, en centros escolares, centros sociais, os poetas recreáronse nos versos de 'Cantares gallegos, a xente do mar homenaxeou a Rosalía... Foi todo tremendamente positivo".\nAngueira destacou que hai dúas semanas reabriuse a Casa-Museo de Rosalía, en Padrón, despois de que durante dous meses se acometeran obras de acondicionamento no interior e exterior do inmoble.\nDe cara a 2014, o escritor sinalou como principal proxecto a levar a cabo a segunda parte dos traballos, a nova musealización. "Gustaríanos modernizar os contidos do museo, contar con proxeccións audiovisuais para contar a vida e a obra de Rosalía e con elementos que nos permitan estar á altura dos tempos". Co obxectivo de conseguir financiamento, a Fundación puxo en marcha hai máis dun mes unha campaña que busca o apoio de entidades privadas. "Tentamos implicar a institucións pero tamén a empresas galegas, tamén de ámbito local. Son tempos difíciles pero penso que Rosalía é un alimento, é algo que nos nutre e que necesitamos para camiñar".


O ciclo de cine ao aire libre programará catro películas seleccionadas pola cidadanía entre un listado de filmes - Noticias. Concello de Santiago de Compostela\nO ciclo de cine ao aire libre programará catro películas seleccionadas pola cidadanía entre un listado de filmes\nO concelleiro Rubén Prol durante a rolda de prensa\n23/06/2022 A Concellaría de Mocidade programa un novo ciclo de cine ao aire libre, que terá lugar os días 27, 28, 29 e 30 de xuño a partir das 22:30 h no paseo central da Alameda de Santiago. Neste ciclo emitiranse catro películas, previamente seleccionadas pola cidadanía entre un listado ao que se pode acceder desde o facebook Mocidade Compostela.\nO ciclo presentouno esta mañá o concelleiro de Mocidade, Rubén Prol, quen explicou que as longamentraxes que máis puntuación acadaron, son as películas que se emitirán no Ciclo de Cine ao aire libre da próxima semana. Con esta iniciativa, sinalou, "o que pretendemos é fomentar a participación das familias nesta actividade cultural".\nAs película foron elexidas entre máis de 100 usuarias e usuarios das redes sociais de Mocidade, que tiveron que escoller as súas favoritas entre un catálogo de películas de diferentes xéneros. Os filmes seleccionados son os seguintes:\nJoJo Rabbit - 27 de xuño\nSolo nos queda bailar - 28 de xuño\nRocketman - 29 de xuño\nYesterday - 30 de xuño\nComo cada ano, xusto antes da representación, haberá unha pequena presentación sobre a historia da película e os acontecementos máis importantes que tiveron lugar nese ano.\nPara poder acceder ás proxeccións, non é necesaria a retirada de entrada, senón que será de acceso libre ata cubrir as prazas.\nCartel do Ciclo de cine ao aire libre


Afirma que “asina preventivamente” que concorra como coligazón porque o prazo de inscrición desta fórmula remata esta sexta feira, mais lembra que hai prazo até o día 23 para poder escoller outra fórmula.\nBeiras En Marea\nAnova Irmandade Nacionalista fará a vindeira semana unha consulta interna para que a súa militancia poida opinar e elixir tanto a fórmula xurídica coa que prefiren que En Marea concorra o 26X como as persoas a integrar as candidaturas. “Para salvagardar o espazo de confluencia, e debido á cuestión burocrática de que o prazo de inscrición de coalicións remata o día 13 de maio, Anova-IN vese na obriga de asinar preventivamente a coalición ‘En Marea’ antes de consultar a decisión sobre a fórmula xurídica ás súas bases. Malia isto, lembra que aínda queda prazo até o día 23 para poder escoller outra fórmula”, indican nun comunicado.\nAsí pois, a formación que lidera Beiras non fecha a porta a seguir dando a batalla por outro fórmula de concorrencia, contra o criterio de EU e Podemos, que dan por sentado que vai ser coligazón. Memso sinala que “terá moi en conta o sentir da Asemblea do 15M de ’En Marea’ para adoptar unha decisión definitiva neste eido”.\nA Comisión Permanente de Anova tamén convocará para a semana un novo proceso de primarias para dilucidar as persoas candidatas a se integraren nas listas electorais de ‘En Marea’.\nNo comunicado, Anova incide en que “priorizou sempre a Unidade Popular e os espazos de confluencia”, mais di que este debe ser “democratizado e aberto a cidadanía galega, pois ese foi o compromiso adquirido o 20D”.\npolítica anova en marea Eleccións26X\n"Sen auto-organización non hai capacidade de decisión libre"


O Muíño do Bosque\n26/04/2006, Mario Valdivieso Mateo\nSituación do lugar do Bosque\nA nomeada revolución industrial que, procedente do Reino Unido, foi espallándose por tódolos pobos de cultura occidental, entrou tamén no noso país pola porta de Cataluña, abrindo un imparable camiño de progreso, mercé á considerable mellora nos medios de explotación de tódalas industrias, tanto nas grandes empresas, como nas medianas e mesmo nas máis modestas. A evolución permanente da máquina de vapor foi suplantando e, as veces, complementando aquelas industrias que se servían do esforzo humano, de algúns animais ou, si cadraba, aproveitando a forza hidráulica directa dos ríos.\nRematando o século XIX, cando xa a electricidade amosaba o que ía ser o medio enerxético máis común e versátil, aínda se estaban a instalar máquinas de vapor de pequena e mediana potencia, para accionar muíños fariñeiros.\nEsta solución era moi común no caso de muíños servidos por regatos de escaso caudal, que adoitaban terse que deter nas tempadas de estío.\nCoñezo o caso dun muíño que existía, alá polo ano de 1870, onde hoxe é plena cidade de Ferrol, nun lugar chamado de Higueras, o pé dun regato do mesmo nome, que baixaba entre as rúas Real e Magdalena. Un muiñeiro chamado Cipriano Piñeiro chegara a instalar unha caldeira que producía o vapor para facer mover unha máquina de vapor que, á súa vez, accionaba as moas do seu muíño. Por certo que o muiñeiro tivo un serio problema cando foi denunciado por algúns veciños, que se sentían molestos polo exceso de fume que botaba a cheminea da pequena planta de vapor. Constatamos que xa daquela existían desacordos entre certas industrias e o seus efectos contaminantes.\nDaquel regato das Figueiras puidéronse ollar, hai algúns días, as súas augas aínda correndo parellas co alcantarillado, recentemente levantado polas obras nas rúas de Ferrol.\nEntre o Estadio Municipal de Ferrol e o recinto da FIMO, desembocan as augas -lamentablemente fedorentas- do río da Sardiña; que augas arriba recolle o caudais de dous regatos: o Bustelo e o da Sardiña.\nCompoñentes do Muiño do Bosque\nRoda hidráulica do Muiño do Bosque\nCando xa os dous regatos corren xuntos, no lugar nomeado do Bosque -moi preto da estrada que vai de Canido a Cobas- e no que entón foi Concello de Serantes, atópase un edificio recentemente restaurado para vivenda, onde estivera un muíño: o muíño do Bosque.\nEn 1899, o seu propietario, Bartolomé Rico Díaz, decide efectuar melloras na casa vivenda e no muíño albergado, que estimo que daquela sería de rodicio horizontal. Para efectuar a reforma, solicita unha autorización ó estamento militar, xa que o lugar que ocupaba estaba comprendido nunha denominada “terceira zona polémica”.\nObtida a preceptiva autorización, lévase a cabo a modificación das instalacións do muíño, de acordo co proxecto.\nÉ de salientar, neste proxecto, a utilización dunha roda hidráulica como elemento receptor da encanada corrente acuosa. Este medio apenas era usado nos muíños desta zona, xa que a maioría deles servíanse do típico rodicio de eixo vertical, construído con penlas de piñeiro verde ou, nalgúns casos, de ferro fundido. A roda hidráulica do muíño do Bosque, aínda que bastante enferruxada, mantense no posto onde foi montada fai máis dun século.\nCoido que esta roda hidráulica constitúe unha sobranceira peza digna de ser conservada nun museo, se os seus actuais propietarios decidiran desfacerse dela.\nSegundo os planos do proxecto, o muíño estaba dotado decatro xogos de moas, que eran movidas por medio dunha serie de correas e rodas dentadas a partires do eixo horizontal que estaba axustado á devandita roda hidráulica.\nDisposición en planta do Muiño do Bosque\nComo o regato da Sardiña non é moi caudaloso, agás nas épocas chuviosas do inverno, o Bartolomé tivo o bo sentido de facerse instalar un dobre sistema motriz, consistente nunha pequena planta de vapor – caldeira e máquina alternativa – axeitada para substituír a roda hidráulica nos tempos da seca. Dise xeito podía cumprir as demandas para facer fariñas de trigo, millo e centeo, que daquela eran moi frecuentes.\nReitero salientar a importancia de conservar, dalgún xeito, os elementos aínda existentes que conformaron unhas instalacións de moenda tan excepcionais. Coido tamén que debería de afrontarse con seriedade o saneamento integral das augas que manteñen o conxunto fluvial dos regatos Bustelo e Sardiña. O medio ambiente amais dunha parcela da arqueoloxía industrial, reclaman a consideración de todos nós.\n Tamén chamado Regato da Bocatorta.\n Bartolomé Rico Diaz era Maquinista da Armada.\n A única roda hidráulica da que dou fe, nesta comarca, foi instalada no río Belelle, a mediados do século XIX, no lugar do Roxal, para accionar o conxunto de teares que constituían a principal parte da nomeada Fábrica de Tecido de Isabel II.


Comeza o xuízo pola demanda colectiva da OCU contra Volkswagen-Audi por alterar os controis de emisións en 2015 | Noticias de Galicia | CRTVG\nPublicado o 17/02/2020 10:12\nComezou en Madrid o xuízo polo denominado dieselgate. A fraude, recoñecida polo propio grupo Volkswagen-Audi, afectou en España 600.000 usuarios que mercaron coches manipulados polo fabricante para falsear as emisións. Só 7.500 deses compradores presentaron denuncia.\nDo dieselgate encárgase aquí o Xulgado Mercantil número 1 de Madrid. Alemaña é onde está aberta a vía penal, e piden penas de ata 10 anos de prisión para o ex-presidente de Volkswagen. En Estados Unidos, onde se descubriu a fraude en 2015, o grupo antomobilístico xa leva pagados 29.000 millóns de euros en revisións, indemnizacións e multas.\nA OCU denuncia diferenza de trato aos consumidores españois. "Case foi un chiste porque nos ofreceron pouco máis que merchandising para os afectados, gorras, chaveiros, para chegar a un acordo. Obviamente, nós somos unha organización seria", lamenta Ileana Izvernizeanu, voceira da OCU.\nOs avogados da OCU representan aquí a 7.500 consumidores e reclaman 3.000 euros por cada un dos vehículos que foi manipulado para aparentar menos emisións. En total piden máis de 22 millóns de euros en indemnizacións: "que despois de catro anos e medio que levamos esperando, Volkswagen, que recoñeceu o feito da manipulación do sofware, indemnice polos danos causados a aqueles propietarios que mercaron un coche crendo que era moito máis medioambiental do que era e, polo tanto, como noutros países, reclamamos indemnización por esa compra que se fixo con vicio de consentimento".\nSe gañan, tratarán de facer extensiva a indemnización aos 600.000 afectados en España. En total, Volkswagen recoñeceu que puxo á venda en todo o mundo 11 millóns de vehículos con programas para falsear o nivel de emisións.


Dez argumentos contra o discurso de odio | Igaxes\nDez argumentos contra o discurso de odio\nParemos os bulos que criminalizan os mozos e mozas estranxeiros non acompañados.\nComo organización que acompaña a mozos e mozas estranxeiros e traballa cada día a prol da súa integración na sociedade, desde Igaxes queremos expresar o noso frontal rexeitamento a calquera discurso ideolóxico que incite ao odio e atente contra os dereitos fundamentais e contra os principios de igualdade e concordia entre todas as persoas.\nQueremos ademais poñer de manifesto a enorme vulnerabilidade na que se encontran estes mozos e mozas, antes e despois da súa chegada.\nSon apenas adolescentes e deixárono todo atrás. Moitos puxeron a súa vidas en perigo para chegar a Europa. Viaxaron na procura dunha vida digna, algo que non tiñan opcións de lograr nos seus países. É de todo irresponsable atribuírlles por defecto condutas contrarias a este propósito.\nÉ falso que os menores estranxeiros non acompañados sexan máis conflitivos. Non hai ningún dato que relacione unha maior actividade delitiva ou violenta coa nacionalidade, nin nos seus centros de acollida, nin nos barrios ou localidades onde se ubican.\nEn cambio, si hai datos que apuntan ao contrario. Segundo o INE, o índice de criminalidade baixou en España precisamente naqueles anos (de 2000 a 2014) nos que máis creceu a poboación estranxeira (do 2% ao 10,7%).\nO discurso de odio crea unha atmosfera social de alarma e responsabiliza as persoas diferentes de “non integrárense”. Pero da súa integración é primeira responsable a sociedade de acollida. E esta imponlles -sobre todo debido á normativa de Estranxeiría- toda clase de condicións e obstáculos.\nÁ súa chegada, a protección institucional que se lles brinda dá moitas veces respostas únicas a realidades diversas. Cada persoa é distinta e ten necesidades distintas. Teñen dereito a expresalas, a decidir sobre o seu futuro e a contar con profesionais especializados que os respalden nese camiño.\nPero estas mozas e mozos apenas contan con apoios para aprender. O sistema educativo non ten solucións adaptadas e condénaos ao fracaso. Son casos habituais os mozos derivados a unha aula de ESO na que nin sequera poden comunicarse porque non coñecen o idioma. É preciso contemplar xa recursos e adaptacións curriculares que dean garantías reais ao seu futuro escolar.\nPara eles, a burocracia endureceuse. Nos últimos meses observamos que obter o permiso de residencia é cada vez máis arduo, e nuns territorios máis ca noutros. Os procesos dilátanse e, mentres agardan, non teñen dereito a tarxeta sanitaria, a facer deporte federado, a obter un título oficial nin a inscribirse no sistema público de emprego.\nCanto ao permiso de traballo, só un contrato dun ano a xornada completa os habilita para solicitalo. A empresa contratante debe ademais estar disposta a tramitar os permisos e agardar ata varios meses pola resolución. Neste tempo, o mozo non pode traballar legalmente.\nAdemais de aliviar todos estes trámites, debe existir para eles un plan real de integración na comunidade de destino. É imprescindible evitar os centros gueto e coordinar accións con asociacións e movementos civís locais. Necesitan oportunidades para crear vínculos con persoas do seu novo barrio ou cidade porque eses serán os seus referentes no futuro.\nSon menores. Están sós. Fuxen da pobreza e da violencia. Das enormes desigualdades nos seus lugares de orixe, Europa tamén é responsable histórica. Tanto as administracións públicas como a sociedade no seu conxunto temos a obriga de acollelos como propios, igual que os demais nenos e nenas tutelados. Non facelo é vulnerar o seu dereito á protección especial refrendada na Carta Universal dos Dereitos da Infancia.


Declaración Institucional da Coordinadora Galega pola Paz en relación coa crecente conflitividade militar en Oriente medio - xPetition - Firmas Online\nDeclaración Institucional da Coordinadora Galega pola Paz en relación coa crecente conflitividade militar en Oriente medio\tfirmar ahora\nNos últimos meses a situación en Oriente Medio está a sufrir unha escalada de violencia, morte, destrución e tortura, insoportables para as persoas cun mínimo de sensibilidade en relación co sufrimento alleo.\nPalestina, eterno conflito rexional non resolto, singularmente, a franxa de Gaza, vive o acoso permanente da aviación israelí, os asasinatos selectivos, o bombardeo sistemático das vivendas e da poboación civil, provocando a morte de nenos e anciáns inocentes, alonxando, de novo, as oportunidades para a paz.\nSiria, nunca auténtica guerra civil non declarada, vive o horror dun réxime que non dubida en afogar, con armamento pesado e a violencia máis cruel, as protestas e as demandas da súa sociedade civil e dos seus grupos de resistentes armados, nunca confrontación desigual e interposta moito máis ampla e na que participan actores diversos de carácter relixioso, económico e militar, nomeadamente Occidente e algúns países árabes, axudando ós combatentes armados, e por outra parte, o exército e as milicias paramilitares de Bashar al Assad. Neste conflito bélico, que leva xa un ano activo, as Nacións Unidas, por medio do enviado especial da ONU e da Liga Árabe, Koffi Annan, tentan un alto o fogo que parece imposible de materializarse nos escenarios do conflito. Mentres, as cidades rebeldes viven o horror da violencia máis extrema, e as organizacións internacionais, Amnistía Internacional ou Human Rights Watch, denuncian torturas e crimes contra da humanidade. Co precedente máis inmediato de Libia, Rusia e China opóñense no Consello de Seguridade a calquera tentación intervencionista de carácter militar occidental.\nIrán, cun programa de enriquecemento de uranio moi avanzado, podería ingresar no club nuclear en pouco tempo, o que desperta en Israel, a única potencia atómica da rexión, desexos irrefreables de intervención militar co apoio, directo ou indirecto, dos EE.UU. Aínda que, polo momento, o presidente Obama resiste as presións do goberno de Netanyahu e do seu propio lobby xudeo, todo parece indicar que a decisión está tomada. Falla por escoller o día e a hora máis conveniente.\nPor último, Afganistán e Irak, lonxe de acadar a paz e a estabilidade prometida por décadas de inxustificables intervencións e permanente presencia militar occidental, sofren a violencia dos continuos enfrontamentos e atentados entre as forzas de ocupación e os resistentes de moi distinto signo.\nDiante desta situación, a Coordinadora Galega pola Paz, considera necesario facer pública a presente Declaración sobre a base dos seguintes principios:\n1º.- A crecente violencia bélica que vive Oriente Medio, particularmente, Palestina e Siria, xunto coas ameazas directas de intervención militar en Irán por parte do goberno israelí, significan un perigo de enorme gravidade para a paz e a seguridade na rexión, podendo contaxiar a inestabilidade e a guerra a todo o Mediterráneo.\n2º.- As Nacións Unidas están obrigadas a facer realidade o fin para o que foron concibidas, evitar ós nosos fillos o horror da guerra, de tal maneira que deberían despregar todo o seu potencial diplomático, económico e político para acadar un alto o fogo en Siria, establecer corredores humanitarios, a apertura de negociacións entre as partes, e a presencia inmediata de cascos azuis que eviten máis derramamentos de sangue.\n3º.- Unha intervención militar israelí contra das instalacións nucleares de Irán, aínda que demorase por anos o seu ingreso nas potencias atómicas, contribuiría a fortalecer ó réxime teocrático e, moi probablemente, conlevaría unha inmediata resposta militar que abriría un novo conflito bélico de imprevisibles consecuencias, nunha zona xa de por si espoliada pola guerra e a inestabilidade.\n4º.- Frear as tentacións belicistas e expansionistas do sionismo, facerlle cumprir o dereito internacional e as resolucións das Nacións Unidas, impedir novos asentamentos en territorio palestino, derrubar os muros da vergoña e rematar coa violencia indiscriminada, non parece tarefa fácil. En calquera caso, corresponde á comunidade internacional e de maneira moi especial, á Unión Europea, recuperar o protagonismo e actuar diplomática e politicamente, mesmo impoñendo as sancións que fosen necesarias, para que o goberno israelí cumpra e deixe de poñer en perigo a paz na rexión e no mundo.\n5º.- Somos a cidadanía global, a sociedade civil organizada de cada país, os homes e mulleres de paz en todo o mundo, quen temos que interpelar ós nosos respectivos gobernos para asegurar o cumprimento das normas internacionais, frear as ameazas á paz, reclamar a resolución pacífica dos conflitos, promover o diálogo e o entendemento, a negociación política, e a primacía da palabra e da diplomacia fronte da violencia e a imposición.\nCon estes criterios, a Coordinadora Galega pola Paz poñerá en marcha diversas iniciativas que teñen por obxecto difundir entre a cidadanía galega a idea de que a violencia crecente en Oriente Medio significa unha ameaza -tamén crecente-, para todas e todos nos, así como para a paz mundial.\nEntre as iniciativas a promover queremos salientar as seguintes:\n1. Presentacións públicas da presente Declaración en diversos Actos Cívicos que terán lugar nas principais vilas e cidades de Galicia.\n2. Facilitar a sinatura da mesma nas redes sociais co obxecto de facerlla chegar ó goberno español, á Comisión Europea, ás Nacións Unidas, así como ás partes enfrontadas.\n3. Propiciar declaracións municipais e parlamentarias pola paz e contra da violencia en Oriente Medio sobre a base da Declaración precedente.\n4. Alertar á cidadanía das posibilidades reais dunha próxima intervención militar en Irán, das gravísimas consecuencias que tal situación podería ter para a nosa sociedade, e demandar o seu compromiso pacifista participando en todas as convocatorias que a Coordinadora Galega pola Paz poñerá en marcha de inmediato.\nAdega,Asociación Chambo, Asociación Pola Esquerda,Asociacións de Mulleres Recandea,AS-PG, BNG, CAE,CAF,CIG, Coordinadora de Creentes Galegos, Coordinadora Galega de ONGs para o Desenvolvemento, EU-IU, Federación Ecoloxista Galega, Foro Galego da Inmigración, Fundación Araguaney, Fundación para a Igualdade María Xosé Arcos, Fundación 10 de Marzo, Fundación Luís Tilve, Galiza Nova, Grupo de Obxección Fiscal Galega, IGADI, INTERED Galicia, INTERMON- OXFAN, Movemento Rural Cristián, Mulleres Cristiás Galegas, PSdG- PSOE, Seminario Galego de Educación para a Paz, SLG-CC.LL, SN de CC.OO de Galicia,Solidariedade Internacional, STEG,UGT- Galicia, Unión de Estudiantes Árabes, UU.AA, Voluntariado Social ROGAS,Xustiza e Sociedade,Xuventude Comunista Galega, Xuventudes Socialistas de Galicia.\n» Por la abstención de Costa Rica en la ONU, ante la declaración unilateral del reconocimiento del Estado Palestino\n» Elecciones Primarias para la oposicion de Venezuela en el año 2.011\n» UNETE A "IMAGENES PARA PENSAR" NO NOS CONFORMAMOS, QUEREMOS UN MUNDO MEJOR.\n» POR LA PAZ Y LA SOBERANÍA DE LOS PUEBLOS EN LA REGIÓN Y EN DEFENSA DE LA REVOLUCIÓN BOLIVARIANA\nRealiza una contibución de dinero, esto permitirá que nuestra campaña Declaración Institucional da Coordinadora Galega pola Paz en relación coa crecente conflitividade militar en Oriente medio siga con vida y se difunda.\n28 agosto 20133. Roberto Roget\nApoio esta campanha.\n06 mayo 20122. Arturo Vizcaino Prieto (no verificado)\n10 abril 20121. Seminario Galego de Educación para a Paz\nSeminario Galego de Educación para a PazPor:\nGoberno do Estado español, Unión Europea, Nacións Unidas\nafganistan, irak, oriente medio, palestina, paz, siria


O xulgado declara Barreras en concurso de acredores e autoriza a súa venda - G24\nA empresa conservará as facultades de administración e disposición do seu patrimonio\nG24.gal 17/01/2022 18:51\nO Xulgado do Mercantil número 3 de Pontevedra, con sede en Vigo, declarou en situación legal de concurso voluntario de acredores á entidade Hijos de J. Barreras S.A.U., segundo informaron este luns fontes xudiciais.\nA empresa, segundo decretou a maxistrada no auto, conservará as facultades de administración e disposición do seu patrimonio, aínda que quedará sometida, no exercicio desas facultades, á intervención da administración concursal, mediante a súa autorización ou conformidade.\nA xuíza nomeou administrador concursal único a Tahice Legal S.L.P. e, ademais, ordenou que se abra unha peza separada para a tramitación da venda directa da unidade produtiva da empresa.\nNa resolución, contra a que cabe presentar recurso, a xuíza destaca que, actualmente, a compañía atópase en situación de insolvencia e sinala que a memoria presentada por Barreras vincula a súa crise de liquidez coa “diminución da actividade comercial e as consecuentes perdas acumuladas”.\nA maxistrada estimou procedente a tramitación da transmisión da unidade produtiva (UPA) da concursada tras analizar o informe do proceso de venda achegado coa solicitude de concurso, así como “os mecanismos e operacións de divulgación da oferta da UPA levada a cabo en fase preconcursal, con designación de expertos, na que se seguiu un proceso de oferta a terceiros interesados baixo os principios de transparencia, publicidade e concorrencia”.\nPor iso, determinou anticipar o proceso de venda da UPA da concursada á fase común do procedemento concursal, “por ser de indubidable interese para os traballadores, os acredores e para a propia viabilidade e continuidade da actividade empresarial e industrial despregada ata a data pola concursada”.\nAdemais, sinala que, desta forma, axilízase “e anticipa a transacción, que xustifica non acudir aos medios ordinarios de venda concursal, senón a súa tramitación a través dun proceso de venda directa coa avaliación das tres ofertas en firme recibidas en fase preconcursal”.\nA cervexeira Hijos de Rivera pecha o 2021 con case 95 millóns de euros de beneficios


Cruz Vermella presenta no Hospital Teresa Herrera – Materno Infantil da Coruña o proxecto Emotions - Cruz Vermella\nCruz Vermella presenta no Hospital Teresa Herrera – Materno Infantil da Coruña o proxecto Emotions\nA Asemblea Provincial de Cruz Vermella A Coruña fixo entrega esta mañá ao Hospital Teresa Herrera – Materno Infantil de diversos recursos materiais enmarcados no novo proxecto “ Emotions”. Por unha banda a Organización, seguindo fiel ao seu compromiso coa infancia, realizou a doazón de dous coches teledirigidos que serán utilizados polo circuíto quirúrxico do hospital para o traslado dos nenos e nenas das habitacións ao quirófano, reducindo así a tensión emocional que esta situación pode producirlles. Pero, ademais, a acción complementouse coa doazón de dúas tablets dirixidas a aqueles nenos e nenas que por motivos de saúde non poden utilizar os vehículos eléctricos. En cada unha delas os menores dispoñen da aplicación Creapp-contos “ Puppis cóidache”, desenvolta especialmente para Cruz Vermella na Coruña e coa que os nenos e as nenas verán reducido o seu nerviosismo e incerteza mentres dura o traslado.\nO hospital Materno Infantil da Coruña é un Centro de Referencia Nacional, CSUR, para a asistencia integral a nenos con cardiopatías conxénitas complexas e en procedementos de Ortopédicos por Traumatología Infantil. Cada ano neste hospital realízanse máis de 1.500 intervencións quirúrxicas e polo Hospital de día infantil pasan máis de 3.300 pacientes. Para a Xerencia de Xestión Integrada da Coruña minimizar o impacto que a hospitalización produce nos nenos e nas súas familias é a súa prioridade, impulsando medidas de humanización que melloren a calidade dos Servizos, a asistencia e a estancia dos nenos hospitalizados.\nNeste sentido, “ Emotions” enmárcase dentro do proxecto de Infancia Hospitalizada de Cruz Vermella que comezou a prestar apoio ao Hospital Teresa Herrera – Materno Infantil da Coruña no ano 1999. A través deste programa e co apoio de voluntarios e voluntarias da Organización, articúlanse unha serie de actividades de apoio durante o tempo que dura a hospitalización dos menores: animación á lectura, xogos de mesa, cancións, concursos, ou talleres, entre outros. En concreto, no último ano participaron un total de 702 menores e 35 persoas voluntarias, nunhas sesións que se celebran de luns a domingo, con dúas horas de duración.\nComo complemento a este proxecto, o obxectivo de “ Emotions” é ampliar o alcance do mesmo a aqueles ámbitos nos que non chega ou non pode actuar o labor do voluntariado, mellorando o estado emocional dos nenos e nenas ingresados e das súas familias, e facilitando o traballo dos profesionais sanitarios, diminuíndo as situacións de tensións pre-cirúrxico. O acto de doazón complementouse cun taller formativo impartido aos profesionais sanitarios das áreas de pediatría, cirurxía pediátrica e anestesia do hospital. Baixo o título “A importancia das emocións na comunicación… e na vida!”, Javier Cebreiros achegou a súa visión da comunicación relacionada co sentido e ofreceu diversos recursos prácticos no ámbito social e emocional ás persoas asistentes. A esta charla acudiron un total de 80 profesionais sanitarios.\nEmpezar de cero, o proxecto de Cruz Vermella A Coruña que traballa para alcanzar o benestar persoal das participantes\nO servizo AsistiDE, un recurso de acompañamento ao Estadio ABANCA-RIAZOR para persoas con mobilidade reducida\nCruz Vermella mellora a empleabilidade de 370 persoas na Coruña durante o ano 2018


Unha nova vida para o castro de Barreiras, un dos máis enigmáticos e sorprendentes da Costa da Morte - Historia de Galicia\npor Íñigo Mouzo Riobó · 22 Mar, 2018\nUn dos máis estraños exemplos castrexos da Costa da Morte está en Vimianzo. O Castro de Barreiras, literalmente ó pé da AC-552, a estrada que vai a Fisterra, ten a rara particularidade de ser un dos poucos castros de Galicia que se localiza practicamente en fondo de val, nunha zona practicamente chaira. Se ben nos castros é habitual unha posición defensiva privilexiada, o castro de Barreiras se atopa en chan, no fondo do val de Vimianzo, apenas a medio quilómetro do centro da vila, posuíndo porén unha monumental muralla. O castro convive coas vivendas da vila, co ensanche da localidade, e se ergue monumentalmente ó pé da comarcal.\nMais este castro por moitos anos pasou desapercibido para os habitantes da Soneira e da Costa da Morte. Permaneceu cuberto de matogueiras ata ó longo da última década o Concello, coa colaboración da Deputación, comezou a facer por poñelo en valor. Primeiro foi o rozado e a eliminación da vexetación, co que o castro apareceu e se converteu nun monumento accesible, despois foi a colocación de carteis informativos. Por último, vai xa oito anos, a creación de catas arqueolóxicas para coñecer máis sobre el e para facilitar futuras intervencións.\nPois precisamente, o vindeiro día 2 de abril, estas escavacións chegarán por fin ó xacemento. Dentro do seu plan de recuperación do Patrimonio Cultural, orientado á poñer en valor a súa herdanza cultural e turística, o Concello de Vimianzo levará a cabo a escavación dunha parte deste recinto. Esta actuación, autorizada pola Dirección Xeral de Patrimonio, e financiada integramente con fondos propios do Concello, contará cun orzamento de 14.000€. Estará dirixida polo arqueólogo Tito Concheiro, que xa se fixera cargo das sondaxes acometidas xa no mesmo xacemento.\nNesta campaña escavarase un área de 14 x 8 metros, ó leste do recinto, moi preto da cara interior da muralla. Mais a actuación será tan so unha pequena parte do extenso castro, de máis de 4.000 metros cadrados. O obxectivo, segundo o Concello, será sacar á luz o conxunto de vivendas de planta circular descuberto nas sondaxes, así como promover a difusión e divulgación do singular monumento. O castro, ovalado en dirección norte-sur ten uns 110 m de longo e uns 65 de ancho e unha muralla que chegaría a acadar ata os 8 metros de alto. Estaría datado na II Idade do Ferro, entre os séculos II e I a.C.\nPero o Concello non se limitará tan so a escavación do castro. Para este é fundamental que se converta nunha peza activa do patrimonio material local. Por isto, dun xeito parello á escavación, o consistorio está a organizar un programa de difusión e divulgación orientado principalmente ós centros de ensino da zona. Promoveranse visitas activas a escavación, no que os mozos poderán achegarse á práctica arqueolóxica, xunto con obradoiros e outras actividades relacionadas co exercicio da arqueoloxía e a vida na Idade do Ferro.\nVimianzo quere así seguir sendo un referente do patrimonio material da Costa da Morte, cun especial potencial que se concentra ó redor do centro urbano da propia vila. Se na primeira década do século a localidade achou importantes problemas urbanísticos coa construción dun polígono industrial e un centro de maiores, no entorno do castelo, cun importante impacto visual, na actualidade o consistorio está a inverter esta tendencia apostando polo seu patrimonio. E é que Vimianzo é unha das vilas privilexiadas de Galicia neste sentido, unha pequena vila de apenas 2.000 habitantes, posúe un patrimonio máis que senlleiro.\nSe no ano 1991 a Deputación da Coruña compraba e rehabilitaba o monumental castelo e o convertía nunha exhibición permanente de artesanía en vivo, Vimianzo tamén conserva importantes monumentos, moitos dos cales están a ser postos en valor nos últimos anos. O pazo de Trasariz, sería un dos exemplos, apesares de estar en mans privadas é un dos máis pintorescos da Costa da Morte, e Vimianzo se atopa no corazón da ruta dos dolmens. Nos últimos anos ó patrimonio do centro da vila sumóuselle tamén a recuperación integral dun muíño, tanto no seu interior coa recuperación da maquinaria, coma no seu exterior, cos seus caneiros, regatos e entorno. Agora, coa nova intervención, sumaráselle tamén posta en valor dun dos castros que pola súa ubicación, e a falta de novas sorpresas, é xa un dos máis singulares de Galicia.\nTemas: Castelo de VimianzoCastro de BarreiroCastrosConcello de VimianzoCosta da MorteDirección Xeral de PatrimonioTerras de SoneiraVimianzo\nSeguinte Queres participar na primeira gran recreación colectiva en cómic da Galicia romana e castrexa?\nAnterior Así foi o afundimento do submarino nuclear ruso K-8 preto das costas de Galicia


Vivindo a Utopía. Exposición de fotografías sobre a Revolución de 1936-1939\nAllariz, 20.07.19 - 20:00h por O que ho! en Exposición\nO vindeiro sábado 20 de xullo ás 20:00h. inauguramos a exposición de fotografía “Vivindo a Utopía”. Trátase da exposición centrada na Revolución levada a cabo nas zonas onde non triunfou o fascismo durante a Guerra Civil, e repasa tamén os antecedentes e o exilio. Consta de 5 lonas con soporte máis outra lona de presentación da exposición, todas elas dun tamaño de 1,80 x 0,80 m. Complétase con 75 paneis tamaño A3, cada un cunha fotografía, título, que o relaciona con cada un dos paneis, e lenda. Todas elas saídas dunha nova selección dos fondos da FAL do período 1936-39 que repasan diversos aspectos relacionados coa resistencia ao fascismo, a guerra, as colectividades agrícolas e industriais, hospitais, colonias infantís, cultura, etc.\nAdemais contaremos ese mesmo día coa presenza de Carmen Blanco e Claudio Rodríguez Fer que ofrecerán un relatorio sobre “Mulleres libertarias, casas- refuxio e redes de resistencia antifascista”.\nO 17-18 de Xullo, parte do Exército español sublévase contra o Goberno da II República e contra o pobo español que, armado dun gran valor e determinación, detén a insurrección en amplas zonas do territorio peninsular.\nNesta exposición non só imos falar dos miles de mortos, desaparecidos, represaliados e desprazados que supuxo este golpe de estado errado que acabou converténdose nunha Guerra Civil de case tres anos; máis ben queremos transmitir a outra cara da Guerra, é dicir, a Revolución Social que acompañou en todo o territorio baixo o control da República a loita contra os rebeldes. Ante o titubeo das autoridades republicanas e a fuxida de patróns e propietarios, os traballadores lanzáronse á rúa para defender a vida e puxeron en marcha unha economía necesaria para manter a máis da metade da poboación española e o inxente esforzo bélico.\nNon só vas descubrir historia; estes paneis, carteis e fotos son reflexo dunha Idea e un Sentimento. Vivindo a Utopía: Historia sentimental pasada, presente e futura.\nNa CNT pensamos que non só debemos lembrar a morte e o sufrimento que supuxeron a Guerra Civil, senón tamén, e sobre todo, mostrar ás novas xeracións como se organizaron os seus avós e avoas, de que modo levantaron a maior rede autoxestionaria que coñeceu a historia da Humanidade (sindicatos, ateneos, escolas, cooperativas, colectividades…).\nNon se pode entender o levantamento de parte do Exército, a Igrexa, os terratenentes e a burguesía contra a maioría da poboación española sen coñecer o que supoñía para o porvir do status quo a revolución social, política e económica que esta auto-organización obreira e popular propiciaba.


A Xunta comeza os traballos para corrixir en Galicia as debilidades do 'decreto do aprobado xeral' do Ministerio - BadalNovas\nInicio Centros Escolares A Xunta comeza os traballos para corrixir en Galicia as debilidades do...\nO secretario xeral de Educación, José Luis Mira, reuniuse onte con representantes da Inspección e técnicos da Consellería para avanzar na elaboración deste texto que blinde a calidade\nTrabállase para dispor de unha proposta de norma nun prazo moi curto, co obxectivo de comezar a aplicala xa en novembro\nA Xunta de Galicia vén de comezar os traballos de elaboración dunha norma para desenvolver o que se establece no Real Decreto Lei de medidas urxentes no ámbito da educación non universitaria, elaborado polo Ministerio do ramo, e corrixir as súas debilidades. Este RDL permite que un alumno poida promocionar de curso sen que se teña en conta o número de materias suspensas.\nO secretario xeral de Educación e Formación Profesional, José Luis Mira, reuniuse hoxe con representantes da Inspección educativa e técnicos da Consellería nunha primeira toma de contacto co grupo de traballo, co fin de avanzar na redacción dun documento de normas propias de desenvolvemento do decreto do aprobado xeral co obxectivo de, dentro da legalidade e das posibilidades desta norma, preservar a calidade e a equidade do sistema educativo galego. O grupo de traballo para a elaboración deste texto estará integrado por docentes e inspectores.\nA intención é dispor de unha proposta de norma nun prazo moi curto, co obxectivo de empezar a aplicala xa en novembro.\nCómpre lembrar que o propio conselleiro de Cultura, Educación e Universidade, Román Rodríguez, informou ao Comité Educativo da posición do Goberno galego respecto do Real Decreto Lei do Estado, así como da intención de elaborar este documento. Neste sentido, expuxo a preocupación do Goberno galego fronte a unha norma que pode xerar desigualdade entre o alumnado e que vai en contra dos principios básicos da educación como son a cultura do esforzo e a motivación.\nAposta pola presencialidade\nEste tipo de medidas foron aplicadas para os dous últimos trimestres do curso 2019/20, nun contexto xeral de suspensión da actividade lectiva presencial. Pero no momento actual, tendo en conta que en Galicia se está a aplicar, con carácter xeral e salvo casos moi puntuais, a presencialidade completa no ensino obrigatorio, a Xunta considera que o axeitado é aplicar uns criterios máis próximos ao labor educativo habitual.\nAdemais, o conselleiro enviou unha queixa formal á ministra de Educación e Formación Profesional na que lamentaba a toma desta decisión de forma unilateral e sen abordala previamente coas comunidades autónomas, máis considerando que se trata dunha norma que merma a calidade do sistema e racha coa súa función de xerador de igualdade de oportunidades.


OS MÁIS DESTACADOS ESPECIALISTAS INTERNACIONAIS NO TEATRO, HISTORIA E AS ARTES DO SÉCULO XVII DANSE CITA NA USC\nSerá nun congreso internacional que comeza este xoves no CEA.\nUnha vintena de especialistas internacionais no teatro, a historia e as artes do século XVII reuniranse entre os días 27 e 29 no Centro de Estudos Avanzados da USC no Congreso Internacional ‘ Festas calderonianas e comedias de espectáculo no Século de Ouro’. O programa do encontro presentárono en rolda de prensa o vicerreitor de Estudantes, Cultura e Formación Continua, Francisco Durán, e o catedrático do Departamento de Literatura Española, Teoría da Literatura e Lingüística Xeral, Santiago Fernández Mosquera, co organizador do encontro xunto a Alejandra Ulla, investigadora posdoutoral do University College Dublín.\nDende este mesmo xoves 27 e ata o próximo sábado 29, especialistas internacionais abordarán, dende unha óptica interdisciplinar, o estudo da festa teatral, así como a interpretación das comedias, sen esquecer a relación do teatro cortesán e os seus temas con outras artes como a pintura, pero tamén o vínculo internacional entre o teatro cortesán e a ópera italiana. Entre os conferenciantes atópanse destacados investigadores como Margaret Greer, da Duke University; Frederick de Armas, da Universidade de Chicago; Don Cruickshank, do University College de Dublín; Maria Grazia Profeti, da Universidade degli Studi de Florencia; ou José M. Díez Borque, da Universidade Complutense de Madrid.\nA inauguración oficial do congreso celebrarase este xoves 27 ás 9.30 horas no Centro de Estudos Avanzados da USC presidida polo reitor Juan Casares. Deseguido, Alejandra Ulla presentará a intervención ‘A actividade teatral dun dramaturgo cortesán en tempos de luto (1665-1671)’, coa que dará comezo o programa científico do encontro.\nO grupo de investigación Calderón da USC (GIC) que dirixe o profesor Luis Iglesias Feijoo e do que son membros os organizadores do congreso, conta para este encontro coa colaboración de GRISO, da Universidade de Navarra e o patrocinio de TC/12 ‘Patrimonio Teatral Clásico Español. Textos e instrumentos de investigación’, único proxecto do ámbito das humanidades de España seleccionado polo programa ministerial Consolider, do que o grupo Calderón forma parte.\nEntre os participantes do encontro atópase Sir John Elliot, Premio Príncipe de Asturias de Ciencias Sociais en 1996 e prestixioso hispanista recoñecido internacionalmente polas súas investigacións fundacionais sobre historia de España. O seu traballo foi xermolo doutros traballos considerados imprescindibles arredor da literatura do século XVII e o seu significado. O investigador participa como relator nunha mesa redonda sobre a interpretación política das festas calderonianas.\nO Grupo Calderón da USC.\nO Grupo de Investigación Calderón de la Barca (GIC) fundouse en 1994 baixo a dirección de Luis Iglesias Feijoo, co obxecto de editar as comedias de Calderón. Logo de varios anos de traballo publicaron as seis primeiras partes do dramaturgo, un total de setenta e dúas comedias editadas con criterios de fiabilidade textual nunca antes aplicados sistematicamente ao conxunto da obra de Calderón de la Barca.\nAdemais da tarefa principal que supón a edición e estudo das comedias calderonianas, o GIC fomenta e mantén outro tipo de actividades que van dende a organización de cursos, congresos ou conferencias ata a publicación conxunta co grupo GRISO da Universidade de Navarra da revista monográfica sobre o dramaturgo Anuario Calderoniano (ACAL). Ademais, o GIC promove na USC o Seminario Permanente Calderón de la Barca e o seu Tempo no que impartiron seminarios e conferencias os mellores especialistas mundiais na comedia do Século de Ouro.\nA actividade investigadora e formativa do grupo está recoñecida cun número crecente de proxectos de investigación por parte da administración española e galega, ademais de participar como membro fundador no grupo CONSOLIDER TC/12 que reúne aos grupos de investigación máis importantes dedicado ao estudo do teatro áureo.


Os temporais de vento e chuvia, vellos coñecidos de Galicia nos tempos de outono e inverno | A Xanela | CRTVG\nAcaba de irse o temporal Beatriz, despois de cruzar Galicia de oeste a leste en dúas fases, deixando tras de si un regueiro de incidencias, rexistradas maioritariamente nas provincias da Coruña e Pontevedra, con 182 e 148, respectivamente; seguidas de Lugo, con 51, e, por último, Ourense, con 21 sucesos. Árbores caídas polo efecto do vento, estradas cortadas, caída da subministración eléctrica nalgunhas zonas e pequenas inundacións, consecuencia das importantes cantidades de auga caída, constitúen o balance da acción deste “fenómeno meteorolóxico adverso” dos primeiros de novembro. Con todo, non pasará á historia na categoría dos considerados fitos meteorolóxicos no último medio século no territorio galego.\nCada vez que se rexistra un episodio desta natureza, dende distintos ámbitos atribúense ás consecuencias do cambio climático mundial debido ao maltrato que a humanidade lle inflixe ao planeta. Porén, os expertos, aínda recoñecendo cambios de tendencia, amósanse cautos á hora de pronunciarse de xeito tan rotundo. A tese do físico e meteorólogo Miguel Anxo García é que nos fenómenos meteorolóxicos “conflúen polo menos cinco ou seis causas”, unha das cales é a acción humana, mais a súa influencia real está aínda por determinar.\nSen ser categórica tampouco, Nieves Lorenzo, doutora en Física e membro do grupo Environmental Physics Lab, sostén que, como consecuencia do quecemento térmico que afecta as zonas globais, o desxeo ártico fai descender o aire frío a latitudes máis baixas, dando lugar a este tipo de fenómenos meteorolóxicos e que explicarían tamén as vagas de calor no verán. Ao seu xuízo, estase producindo un cambio de patróns no comportamento da atmosfera.\nA estatística de fenómenos meteorolóxicos máis importantes rexistrados en Galicia ao longo do último medio século recollen o ocorrido o 7 de novembro de 1965, cando a costa galega sufriu importantes desfeitas con ondas xigantes na costa, que derruíron totalmente o porto de Malpica, mentres un home maior morreu na Coruña ao ser arrasada pola auga a vivenda en que residía, situada nas proximidades do mar.\nUn dos temporais de maior impacto foi o rexistrado o 5 de febreiro de 1972, con fortes refachos de vento que provocaron considerables danos nas infraestruturas públicas e tamén en propiedades privadas, con moitas casas e empresas afectadas. O aire levantou case todo o tellado do pazo de Cima de Vila de Trasalba (Amoeiro), propiedade de Otero Pedrayo, e tamén botou ao chan un grande exemplar de pinsapo, plantado polo seu pai o 5 de marzo de 1888, día do nacemento do que logo sería unha das figuras máis importantes da cultura galega. O propio Otero Pedrayo fíxose eco nun artigo xornalístico da perda daquela árbore tan significativa para el. Percibiu a caída do “meu irmanciño”, que así o denominaba –era fillo único- pois “levabamos toda a vida xuntos”, como “un anuncio do final” da súa propia traxectoria vital (contaba daquela con 84 anos de idade), que se produciría catro anos despois. Pouco despois, a Fundación Otero Pedrayo plantou outro pinsapo á beira da solaina do pazo, onde “medrou grande e forte coma o seu antecesor”, pero que foi tronzado por outro vendaval rexistrado no 2009.\nDoce anos despois, en outubro de 1984, chegou o ciclón tropical Hortensia, probablemente o que máis desastres produciu en Galicia, con seis mortos, 50 feridos e cuantiosos danos materiais. Un mes despois veu o Klaus, que deixou ventos de ata 120 quilómetros por hora, pero non provocou danos.\nEn xaneiro de 1998 o forte vento foi o causante de que o Discoverer Enterprise se desprendera dos seus amarres nas instalacións de Astano en Ferrol e se esnafrara contra a ponte das Pías, provocando importantes desfeitas na estrutura da principal vía de comunicación para entrar e saír da cidade.\nEn novembro, decembro do 2000 e xaneiro de 2001, Galicia viviu unha sucesións de intensas borrascas e forte vento, que superou os 100 quilómetros por hora na costa, con dúas vítimas mortais na comarca de Arousa e o desbordamento do Miño na cidade de Ourense e noutras localidades situadas río abaixo ata a súa desembocadura.\nEn novembro de 2002, o vento derruba un guindastre de obra sobre unha casa provocando a morte das dúas mulleres que residían nela mentres vían a televisión. En novembro de 2005, os restos do furacán tropical Wilma causaron danos materiais na comunidade galega, coa peor parte para a provincia de Pontevedra. O 2006 foi un ano con fenómenos meteorolóxicos especialmente devastadores nos meses de febreiro, marzo e outubro. En setembro chegou o furacán Gordon, que deixou importantes danos materiais.\nO penúltimo dos vendavais significativos rexistrados en Galicia ata o de agora foi o Hugo, que chegou o 23 de marzo de 2018, que deu lugar a tornados na parroquia de Castrelo, en Cambados, afectando decenas de vivendas e varios negocios. En Raxó, outro tornado envorcou embarcacións.


Os familiares dos porriñeses represaliados presencian o levantamento dos cadáveres da fosa de Areas | A Peneira da Louriña\n« Aparecen os primeiros restos humanos na fosa onde están enterrados os porriñeses represaliados\nArévalo quere que o concello rescinda o contrato coa empresa de recollida do lixo »\nOs familiares dos porriñeses represaliados presencian o levantamento dos cadáveres da fosa de Areas\nPublished 5 Setembro 2007\tSen clasificar 1 Comment\n:: As familias deben agardar agora as probas de ADN que determinen as identidades dos corpos ::\n:: Raúl Francés, alcalde do Porriño, e Manuel Carballo, párroco de Areas, axudaron nas labores de exhumación ::\nMaría Díaz/Diego Giráldez\nMoita emoción, bágoas nalgúns casos, lembranzas que volvían a memoria… os familiares dos cinco porriñeses represaliados durante a Guerra Civil, fusilados e enterrados nunha fosa de Areas presenciaron hoxe o levantamento dos cadáveres que, case con toda seguridade, pertencen aos seus pais ou avós…\nUn silencio expectante rodeou hoxe o traballo dos membros da Asociación pola Memoria Histórica, que recolleron os restos humanos aparecidos baixo o atrio da igrexa de Areas. En caixas de cartón serán trasladados á Facultade de Medicina do País Vasco, en San Sebastián, onde serán identificados con probas de ADN xa que aínda que os corpos se atopan “en bo estado”, segundo o arqueólogo Javier Ortiz, non puideron ser identificados a pe de fosa. Aos familiares quédalles, polo tanto, agardar… “Logo de ter esperado 70 anos, ter que agardar agora o que lles toca creo que vai ser máis duro”, aseguraba esta mañá Raúl Francés, alcalde do Porriño, que estivo axudando nas labores de exhumación.\n“Eu teño a esperanza de que todo saia ben e poidamos saber canto antes se son eles”, asegura Juan, neto de Saturinino Vila Quiroga, un labrego de Budiño morto no 1936 xunto a outros catro compañeiros, tamén desta parroquia porriñesa. Juan non chegou a coñecer ao seu avó, pero creceu escoitando a súa historia. “Era un señor que axudaba, unha persoa das mellores do barrio, eso é o que me contou a miña familia”.\nXustiza, memoria, lembranza. Eran as palabras máis repetidas hoxe polos familiares. “Para nós significa pechar unha ferida moi vella, poder facerlles un enterramento digno onde se merecen estar, nada máis”, aseguraba o neto de José Ramírez. “É moi importante para nós recuperar o corpo e poder darlle sepultura”, corrobora a neta de José Ramírez Vila.\nTodos eles sabían que os seus familiares foran fusilados, todos eles sabían que estaban aterrados en Areas, baixo o actual patio da igrexa, que daquela non era máis que o camiño de paso entre o edificio e o cemiterio. Sen embargo, non é ata 70 anos despois cando por fin poden recuperar aos seus mortos.\nO farán gracias as asociacións pola Memoria Histórica, grazas a colaboración do concello do Porriño e grazas tamén a Manuel Carballo, o cura da parroquia que non só xestionou todos os permisos co bispado, senón que tamén participou activamente las labores de exhumación. “É un deber de xustiza para coas familias – asegura o párroco – mais alá diso implicacións políticas que as teña quen queira”, así xustificaba a súa labor loubada pola asociación e aplaudida polos familiares.\n1 Response to “Os familiares dos porriñeses represaliados presencian o levantamento dos cadáveres da fosa de Areas”\n1 Cuquín 6 Setembro 2007 ás 08:43\nImpresionantes as fotografías e os comentarios. En A Peneira temos a mellor información do Val da Louriña.


EUA e América Latina: retórica proteccionista e avance neoliberal - CIG: Confederación Intersindical Galega\n20 Abril 2021 18:57\nEUA e América Latina: retórica proteccionista e avance neoliberal\nArantxa Tirado - 16 Xul 2018\nO que observamos na Administración Trump é unha nova retórica belixerante en materia económica que debe ser ponderada cos feitos. Aínda que é certo que se anunciaron algunhas iniciativas nunha liña “proteccionista”, habería que analizar até que punto este proteccionismo é incompatíbel co funcionamento do libre comercio e, mesmo, do neoliberalismo\nDonald Trump anunciou a finais de maio un novo arancel do 25% para gravar as importacións aos Estados Unidos (EUA) de determinados produtos industriais chineses por un valor de 34.000 millóns de dólares. Este arancel entrou en vixencia o 6 de xullo e días despois engadíronse máis aranceis a outros produtos valorados en 200.000 millóns de dólares.\nO Goberno de EUA afirma que, entre outras cuestións, China non está respectando as regras de propiedade intelectual, e que iso estaría afectando a propia seguridade nacional estadounidense. Pola súa banda, China respondeu establecendo, tamén, aranceis ás importacións estadounidenses e denunciando as accións unilaterais de EUA como violatorias das leis internacionais subscritas por ambos os países no marco da Organización Mundial do Comercio (OMC). Esta “guerra dos aranceis” entre EUA e China fixo saltar as alarmas nalgúns sectores do establishment estadounidense, preocupados polas repercusións que as medidas “proteccionistas” da administración Trump poidan ter na expansión dos seus negocios en terceiros países.\nPorén, en América Latina e o Caribe (América Latina) prosegue a expansión económica do sector público-privado estadounidense. Malia a retórica do presidente Trump, o Tratado de Libre Comercio con América do Norte (TLCAN) estase renegociando para que EUA saia aínda máis beneficiado do intercambio económico con Canadá e México. Aínda que agora as negociacións están detidas temporalmente -debido ao proceso electoral mexicano e a súa conseguinte transición gobernamental- os tratados de libre comercio que Estados Unidos ten subscritos con outros países da rexión seguen avanzando.\nEn América Latina, EUA ten asinados acordos de libre comercio bilaterais con Chile, Colombia, Panamá e Perú; e tratados multilaterais con México (TLCAN) e coa República Dominicana, Costa Rica, O Salvador, Guatemala, Honduras e Nicaragua (CAFTA-DR). A excepción do TLCAN, o resto de tratados pode considerarse unha resposta ao fracaso do proxecto de liberalización hemisférica proposto na Área de Libre Comercio para as Américas (América LatinaA), sepultado en Mar del Plata (Arxentina) en 2005, durante a IV Cimeira das Américas.\nO compromiso co libre comercio está garantido na rexión, non só por parte de EUA senón tamén dos seus socios principais, moitos deles integrantes da Alianza do Pacífico. De feito, o 21 de xullo terá lugar unha nova XIII Cimeira da Alianza do Pacífico en México. Os países membro da Alianza (Chile, Colombia, México e Perú) chegaron a expresar a súa adscrición ao libre comercio mesmo no medio da saída de EUA do Acordo Transpacífico de Cooperación Económica -TPP, polas súas siglas en inglés-. Desde marzo de 2018 o TPP pasou a denominarse Tratado Integral e Progresista de Asociación Transpacífico (CPTPP ou TPP11) polos seus once membros, entre os que se atopan Chile, México e Perú. Esta actividade contrasta coa parálise na que se atopa sumida a Unión de Nacións Sudamericanas (UNASUR) tras o cambio na correlación de forzas na rexión e as recentes declaracións de funcionarios ecuatorianos sobre a conveniencia de repensar o uso da súa sede en Quito.\nTampouco desde o sector público-privado estadounidense se observa unha vontade de abandonar o seu interese pola expansión económica en América Latina. Recentemente, a Corporación de Investimento Privado no Estranxeiro (OPIC) e o Departamento de Enerxía estadounidense anunciaron unha “Alianza para impulsar as Américas” cun investimento de mil millóns de dólares no sector enerxético mexicano durante os próximos tres anos, unha área estratéxica para EUA. Está por verse como impactará a chegada de Andrés Manuel López Obrador á Presidencia de México nestes investimentos, nas relacións EUA-América Latina, ou nas negociacións do TLCAN. En efecto, o cambio político en México é agora mesmo un dos temas de maior debate entre os analistas do establishment estadounidense, pois podería ter un impacto significativo nas relacións bilaterais e, tamén, no rumbo político rexional. Deixando de lado a pouca marxe de manobra que pode ter un presidente dun país subordinado no sistema internacional e cuxa economía depende en máis do 80% de EUA, ábrese un novo horizonte político que terá correlato no económico, aínda que sexa de xeito mínimo ou simbólico.\nEn conclusión, o que observamos na Administración Trump é unha nova retórica belixerante en materia económica que debe ser ponderada cos feitos. Aínda que é certo que se anunciaron algunhas iniciativas nunha liña “proteccionista”, habería que analizar até que punto este proteccionismo é incompatíbel co funcionamento do libre comercio e, mesmo, do neoliberalismo.\nO proteccionismo estadounidense, tal como foi aplicado noutros momentos da historia, implica a esixencia da apertura doutros países mentres se protexe con subsidios a determinados sectores produtivos nacionais. Este proteccionismo non impediu ou obstaculizou de xeito significativo nin o intercambio comercial, nin a expansión do neoliberalismo, nin a dos intereses do sector público-privado estadounidense por todo o planeta. Cumpriría preguntarse, como en tantos outros temas, que porcentaxe hai de retórica e que porcentaxe hai de feitos nas propostas da Administración Trump. Pero, sobre todo, cumpriría preguntarse que tanto pode Washington levar adiante determinadas iniciativas sen o apoio de importantes sectores do establishment do país, considerando o impacto que isto pode ter na economía e a maioría dos países de América Latina e o Caribe que manteñen estreitos vínculos comerciais e financeiros coa economía estadounidense.\n[Artigo tirado do sitio web Telesur, do 14 de xullo de 2018]


Ralimix | Periódico Barrios\n51 participantes no Ralimix de Barbadás\nEstímase que o presencien 10.000 afeccionados.\nEsta fin de semana medio de participantes competirán na cuarta edición do ralimix de Barbadás. O RallyMix prevé a participación de vehículos de montaña, de autocross, quad biplazas e carcross. O treito terá unha lonxitude mínima de 6 quilómetros e máxima de 12 quilómetros. O RaliMix de Barbadás é unha proba puntuable para o Campionato de Galicia. Está financiado pola Xunta de Galicia, a Deputación de Ourense, o Concello de Barbadás e o Inorde, entre outros.\nO sábado 4 de novembro desenrolaranse 3 probas: ás 12:30 horas, ás 15:30 e ás 5 e media da tarde. O domingo a primeira proba será ás 10 da mañá e a última ás 12 do mediodía.\nAs diferentes probas desenrolaranse nas rúas Cimadevila, Carreira, Camiño de Sobrado, Camiño da Moura de arriba, rúa Rosales e avenida de Celanova.\nPeches ao tráfico\nAs rúas Cimadevila, Rosales e Carreira estarán pechadas ao tráfico dende o venres a medianoite ata o domingo ás 15:00 horas pola ubicación neste tramo do parque de traballo do RallyMix.\nA avenida de Celanova terá o tráfico restrinxido dende o cruce da estrada de OU-518 dirección Moreiras dende o venres ás 24 horas ata o domingo ás 15:00 horas. Só terán acceso condicionado os vecinos que residan na zona e a organización do RallyMix.\nBarbadás, portada, Ralimix


A saúde mental na barra dun bar\nJulio Torrado | sábado, 15 de enero de 2022, 00:01\nContaba a personaxe de Federico Luppi en Martín (Hache) que “o mellor psicoanalista é un barman”. A esta visión entre canallesca e bogartiana pódeselle discutir ata a linguaxe, pero en todo caso podería no quedar máis que nunha escena de película con algo de soberbia froito da interpretación. Para debates algo máis sesudos xa estaba aquel moi glorificado entrenador de fútbol que afirmou que “o psicólogo son eu” ou, en termos máis modernos, están as preciosas frases de tazas de almorzar ou de galletiña da sorte. Todos eles son grandes exemplos da estupidificación coa que comúnmente rodeamos á saúde mental sobre a que un tipo con aires de sabio díxome unha vez que “eu na psicoloxía non creo”, aínda que tamén díxome tempo despois que el non creía nos dinosaurios así que vaia vostede a saber en que deposita a súa fe este pobre home.\nNo seu libro A vella compañeira o periodista Anxo Lugilde narra de maneira descarnada e arrepiante (se cadra por ser precisamente realista) experiencias persoais de anos loitando contra unha depresión que lle causou estragos persoais. Coma el, decenas de persoeiros da vida pública, recoñecidos polas súas facetas profesionais e de impacto social, nos recentes tempos teñen feito un enorme traballo pola visibilización dos problemas de saúde mental e a súa traída ao mundo do real, do cotiá. Nun país onde ás persoas que “saían mal” (coma se houbese unha fábrica sen libro de reclamacións) hai non tanto tempo que se lles recluían en habitacións ao fondo da casa ou nos cortellos, como quen agocha un profundo segredo malvado, resulta esperanzador que exista xente como Lugilde, Andrés Iniesta, Ibai Llanos, J.K. Rowling, Quique Peinado, Simone Biles...que nos traducen ao noso día a día que a saúde mental está presente. Non é motivo de mofa, senón de axuda. Non é razón para agocharse, senón para pedir axuda. Non serven so as gañas, porque non é certo que “se queres, podes” e porque moitas veces nin sequera queres.\nApuntan os que saben que hai que falar do que nos pasa, que esta compañeira indesexada coa que algúns conviven non vai marchar con frases bonitas e que necesitamos atendernos. Ao igual que unha persoa coa perna rota non vai poñerse mellor por decirlle que se poña a camiñar. Precisamos non banalizar, e saber que a depresión, a esquizofrenia, o trastorno bipolar, a ciclotimia, a ausencia de ánimo, o trastorno obsesivo, a perda de interese, os niveis de estrés excesivo...son problemas de saúde e non froito dun mal día ou unha mala racha. Non somos culpables se sufrimos, non estamos obrigados a sufrir en silencio e a superalo sen axuda. E non, o mellor psicoanalista non é un barman que, por outra parte, bastante terá con aguantar a tanto listo como hai na barra do bar.


Proxecto “Miradas de Muller”, emprendemento no eido da fotografía dixital para mulleres | AGESTIC: Asociación Gallega de Empresas TIC\nProxecto “Miradas de Muller”, emprendemento no eido da fotografía dixital para mulleres\nDurante 2013 poñerase en marcha unha nova iniciativa da Xunta de Galicia e a Rede CeMIT, na que colabora o IGAPE, sobre capacitación dixital e emprendemento no eido da fotografía dixital, dirixida a mulleres desempregadas que estean interesadas en introducirse no mundo empresarial desenvolvendo actividades relacionaas coa fotografía dixital.\nA iniciativa ofrecerá consultoría, formación e difusión no campo da fotografía ás mulleres desempregadas, a través dunha plataforma que integra unha rede social e un espazo para que poidan publicar as súas creacións e que supoña un escaparate que axude a promover as obras destas mulleres.\nUtilizaranse as novas tecnoloxías como vehículo e ferramenta que garanta o acceso profesional ao autoemprego e a difusión da disciplina fotográfica como manifestación artística e cultural.\nA Xunta de Galicia levará a cabo a presente iniciativa en 33 das 98 aulas da Rede de CeMIT, aulas públicas con acceso a internet e dotadas de avanzado equipamento audiovisual e multimedia, distribuídas por toda a xeografía galega. Este proxecto, que leva por nome “Miradas de Muller”(enlace externo a AGESTIC) áreas de actuación:\nI. Motivación ao emprendemento feminino no ámbito da fotografía.\nII. Capacitación dixital no eido da fotografía dixital.\nIII. Plataforma web “Miradas de Muller”: Poñerase a disposición das usuarias na plataforma do proxecto, a través da cal poderán acceder a píldoras informativas, dispoñer dun titor, difundir os seus servizos a través dunha bolsa de traballo...\nA data límite para a inscrición das usuarias no proxecto será o próximo 28 de Xaneiro.\nPARA INSCRIBIRTE NA INICIATIVA, REALIZA OS SEGUINTES PASOS:\nRexístrate como usuaria da Rede CeMIT nalgunha das 33 aulas especificadas no calendario e solicita a adhesión á iniciativa, antes do 28 de xaneiro.\nPoderás rexistrarte como usuaria a través de dúas vías:\nA través da web http://cemit.xunta.es (a aplicación de inscrición só é compatible cos exploradores Mozilla Firefox e Google Chrome).\nNesta páxina poderás inscribirte como usuaria da Rede é unha vez obtido o teu usuario e contrasinal, poderás matricularte na iniciativa nalgunha das aulas indicadas.\nTamén poderás facer directamente a inscrición acudindo persoalmente a algunha destas aulas.\nPoderás solicitar máis información sobre a iniciativa enviando un correo electrónico á dirección oficinacemit@xunta.es ou ben consultando nalgunha das aulas indicadas.\nNo seguinte enlace pode consultar máis información e inscribirse na mesma: https://cemit.xunta.es/node/5161


Abel Caballero se reuníu este martes coa plataforma de afectados e plantexou a súa mediación para resolver os problemas puntuais que poida ocasionar aos veciños e empresas o proxecto da Consellería de Política Territorial da Xunta de Galicia. O alcalde indicou que o proxecto "está en fase avanzada" e ofreceu establecer unha mesa de diálogo cos afectados.\nmartes, 23 dec 2008\nO alcalde de Vigo, Abel Caballero, recibiu este martes á Plataforma de Afectados do Proxecto de Seguridade Viaria PO-325 Vigo-A Ramallosa, e trasladoulles a súa vontade de mediar ante a Xunta de Galicia para resolver os problemas puntuais que poida ocasionar a iniciativa da Consellería de Política Territorial.\nO alcalde manifestou comprender os problemas dos afectados mais indicou que Vigo e os vigueses desexan o proxecto do vieiro e do carril bici, que o propio ademais da mellora que supón para a seguridade do tráfico na zona.\nAo respecto, Abel Caballero salientou que está "en fase avanzada" e ofreceu establecer unha mesa de diálogo entre as administracións e os afectados para a resolución dos problemas que deriven para os veciños e as empresas que alí operan.


Entrega de mochilas de material escolar da man da Fundación Amigos de Galicia - Pontevedra Viva\nRepresentantes da Fundación Amigos de Galicia entregan as mochilas\nLuns 20 de Setembro, 2021 ás 14:48 do Luns 20 de Setembro, 2021\nEntrega de mochilas de material escolar a cargo da Fundación Amigos de Galicia\nEntrega realizada por Jesús Busto Peteiro, director xeral de Fundación Amigos de Galicia e Ramón Pereiro, xefe territorial da Xunta\nFamilias atendidas por Fundación Amigos de Galicia recibían durante a mañá deste luns as mochilas con material escolar destinadas a menores que comezan estes días o curso. O acto desenvolvíase no salón de actos do edificio azul da Xunta en Benito Corbal.\nJesús Busto Peteiro, director xeral de Fundación Amigos de Galicia, e Ramón Pereiro, xefe territorial de Pontevedra da Xunta, encargáronse de realizar as entregas para axudar a familias en situación de carencia de recursos económicos, dentro da campaña 'Nas súas mochilas o seu futuro'.\nBusto indicaba que estas actuacións axudan a familias que se atopan nunha situación de emerxencia social, con menores ao seu cargo, nun momento de crise socioeconómica. Nas mochilas entréganse tamén lapis, cadernos, ceras, gomas, compás, regras, material de debuxo, dispositivos informáticos, ademais de máscaras e portamáscaras adaptadas a cada ciclo educativo.\nAo longo de todo o mes, a Fundación entregará 974 mochilas en diferentes municipios de Galicia. Este colectivo tamén traballa para superar a fenda dixital, co obxectivo de facilitar o acceso a unha educación de calidade a persoas que carecen de novas tecnoloxías.\nAquelas persoas que queiran colaborar con esta campaña ao longo do mes de setembro poden facelo a través dos seguintes métodos:\n- Doazón sen contacto: Cunha achega económica a través da web da entidade, comprando unha das tres mochilas tipo.\n- Doazón de material escolar novo nalgún dos puntos de recollida habilitados para as doazóns; e que tamén están reflectidos na páxina web da entidade.\n- Doazón a través de BIZUM: seleccionando facer un donativo e poñendo o código 02735.


O venres 20 no CEIP Fogar temos preparada unha festa de Fin de Curso con teatro, títeres, actividades culturais, lúdicas e deportivas.\nEntre elas teremos "Nun recuncho do monte...", un espectáculo de guiñol e contacontos de Ti e mais eu Teatro, montada a partires da obra orixinal de Josefa Deibe Pico. Fala do respecto ao medio natural e cultural que nos rodea a través da historia dunha dedaleira (estraloque) e un cardo, xunto cunha araña, unha libélula e unha bolboreta, agochados nun recuncho dun monte. Está orientada ao alumnado de infantil.\nTamén contaremos coa Tropa de Trapo co seu espectáculo Cores, unha chea de contos, música obxetos reciclados e cotiás cobrando unha nova vida e facendo ao público cantar e bailar. Esta representación está dirixida a alumnos de 1º e 2º de primaria.\nOs monitores da actividades extraescolares téñennos preparadas unha chea de actividades en función das idades dos rapaces, como frontonmán, a silla con aros e picas, comba individual e en grupo, carreiras de habilidade, balonmán e baloncesto, así como un taller de pintura. Os alumnos da escola de Baile farannos unha exhibición do que aprenderon neste curso.\nOs asistentes tamén disfurtarán dunha merendiña ás 11.30 ou 12.30, dependendo das idades.\nPara a realización de este programa de actividades, a ANPA conta coa colaboración da Deputación da Coruña e do departamento de cultura do Concello de Carballo.\nCategoría: Novas - Publicado o 19-06-2014 08:58\nQueremos informarvos das novidades do uniforme escolar para o curso 2014-15.\nA Directiva da ANPA PEDRAS BRANCAS adoptou a decisión de non entregar directamente o uniforme e aceptar a oferta que nos fixeron chegar dende a empresa Deportes San Remo (rúa San Xosé, nº5 de Carballo).\nPor elo, dende o 10 ata o 20 de xuño poderase probar o UNIFORME e CHANDAL ESCOLAR e realizar as reservas que se servirán en setembro, antes do inicio de curso escolar. Na galería de imaxes poderedes ver as imaxes do novo uniforme e chandal escolar.\nCategoría: Novas - Publicado o 10-06-2014 11:14


Vieiros: Galiza Hoxe - Feijoo promete en Madrid oposicións bilingües na Xunta de agora en diante\nO presidente da Xunta tamén defendeu a rebaixa de impostos como manobra clave fronte á crise.\nRedacción - 12:30 27/04/2009\nTags: Antena3 Núñez Feijoo\n"Se reducimos impostos recadaremos máis", defendeu o presidente da Xunta, Alberto Núñez Feijoo, durante a súa intervención este luns no programa Espejo Público, da canle televisiva Antena3, insistindo en que rebaixas "selectivas" para familias con rendas baixas e pemes contribuirían a favorecer o consumo e outorgar confianza nos mercados.\n"O presidente do goberno non debería botarlle a bronca aos demais", queixouse, comparando a crise económica actual coa crise sanitaria aberta recentemente. "Igual que coa gripe que vén de México, se aquí non se recoñece que a crise existe e se toman decisións, hai un problema", explicou.\nPor outro lado, en materia lingüística expuxo Núñez Feijoo que "a partir de agora nas oposicións convocadas en Galiza vaise poder optar por contestar en calquera das dúas linguas". "En Galiza temos dous idiomas, as dúas son linguas de España, e as dúas falámolas con amabilidade", subliñou.\nDoutra banda, Feijoo referiuse ao problema "demográfico" como desafío clave para o país, en referencia ao avellentamento da poboación e salientou a vontade de axudar "a familias e nenos" como prioridade do seu Goberno.\nVídeo de Feijoo no programa Espejo Público\n1.52/5 (23 votos)


Biblioteca IES Laxeiro: Meter o título (6)\ndomingo, xuño 18, 2017\nZAIRA MÍGUEZ LÓPEZ:\nQuero coller o lapis do carpinteiro,\npara debuxar a miña vida desde o mércores de cinza,\ne trazar os meus desexados camiños da vida.\nQuero explorar o centro do labirinto,\ne adentarme no corazón de Xúpiter\nobservándoo desde unha estrela distante.\nDesexo ser o rapaz que nunca existiu,\nque naceu no sol do verán,\ne medrou lendo memorias dun neno labrego.\nSó quero estar sempre en Galiza,\nser da familia o principiño\ne atopar a miña casiña, meu lar.\nBusco resolver o crime de Compostela,\nos misterios dos fillos do mar,\npara despois convertelos en historias para contar arredor da lareira.\nLARA RODRÍGUEZ SOTO:\nNas Noites de voraces sombras\nAndabamos a tan só Tres pasos polo misterio\nAs Cartas de inverno que me escribiches\nSó me serviron para non poderte olvidar\nAndaba enredada na Sombra dos teus soños\nMentres só me mantiñas nun Menú de enganos.\nPero ti ben sabías na Bala perdida en que me convertín\nBaleiráchesme por completo coas túas Tristes armas\nQuizais o noso non foran esas Cousas\nOs once bicos que me deches\nDeixáronme en Branco\nSARA LÓPEZ COSTA:\nTodos somos ,\na caixiña dos rancores .\nVento e chuvia ,\ne esquezinme do paraugas .\nAquel agosto do 36 ,\nLARA VERDE IGLESIAS:\ndaqueles días en que eramos malos,\nque escapabamos do mundo e todo era sorrir entre frades\nagora somos monecos manexables de oficina.\nAs viaxes máxicas que faciamos\nna maleta só levabamos ganas de comer o mundo\npercorrendo todo, río abaixo.\nO que é a vida agora dende que non somos novos,\ntodo son memorias de cidades sen luz.\nPublicado por Biblio Laxeiro ás 18.6.17\n1137 - La realidad dice justo lo contrario: la poesía es una facultad universal que puede hallarse lo mismo dentro del electricista que del ingeniero aeronáutico...


As incidencias multiplícanse por todo o país\nUnha ponte cortada tras o desbordamento do río Tea despois das últimas choivas, ao seu paso pola zona de Praia Fluvial da Moscadeira en Ponteareas, (Foto: EP).\nRedacción/E.P. 11:18 do 20 de febreiro de 2021\nO vento e a choiva do temporal Karim, que ven afectando Galiza nas últimas horas, xerou 220 incidencias por todo o país tan só entre o mediodía de onte e as 8 horas de hoxe, especialmente por caída de árbores e ramas e retirada de obxectos das vías.\nSegundo a información do CIAE 112-Galiza, a área da Coruña foi a que levou a peor parte, cun total de 104 incidencias rexistradas, mentres que na de Pontevedra houbo 89, na de Lugo 17 e na de Ourense 10. Por fortuna, non houbo que lamentar incidencias de gravidade.\nEn canto aos concellos, destaca o de Ribeira, con 11 incidencias contabilizadas, catro no de Ames e Narón, respectivamente, e tres no Concello de Muros. Ademais, no Concello de Vigo houbo cinco incidencias rexistradas, catro no de Cangas e tres en Pontevedra e Ponteareas. Finalmente, en Ribeira de Piquín, Riotorto e Palas de Rei rexistráronse dúas incidencias en cada un, as mesmas que en Boborás.\nalerta vento temporal choiva O tempo\nCoronavirus: Galiza baixa dos 10.000 casos activos a pesar dun pequeno aumento dos contaxios


Friol: algo máis que pan e queixo...: Hortipintura: Unha proposta creativa de Modesto Fernández\nHortipintura: Unha proposta creativa de Modesto Fernández\nDesde este martes día 14 de maio, a Fortaleza de San Paio de Narla, acolle unha colección de acuarelas do noso compañeiro Modesto Fernández, profesor de E. Plástica do CPI Dr. López Suárez..\nBaixo o suxestivo título de "Hortipintura", o autor xoga con diferentes formas , todas relacionadas co mundo vexetal, para a xeito de estudo creativo, formar hipotéticos vexetais que non son máis que a sucesión 'interevolutiva' dos elementos escollidos en cada caso.\nUnha mostra que ben merece achegarse ata San Paio, e máis nesta Semana na que a Rede Museística Provincial está celebrando as Letras Galegas e o Día Internacional dos Museos.\nPero a proposta non remata aquí. O próximo 1 de xuño, sábado, ofértase un obradoiro no propio Museo de San Paio, para a partir destas acuarelas os e as asistentes -- rapaces e rapazas de 3 a 16 anos-- creen novas figuras e mesmo lle inventen un nome.\nDeixamos aquí o enlace da proposta.\nEste obradoiro está destinado ao alumnado do CPI Dr. López Suárez de Friol.


Coronavirus: Pánico sanitario en Camboxa despois do aterrizaje d' Un buque de cruceiro | 5 minutos\nCoronavirus: pánico sanitario en Camboxa despois do aterrizaje dun barco de cruceiro\nAs autoridades camboyanas E o operador dun cruceiro estadounidense viaxou desde o luns dos centos de viaxeiros autorizados a aterrar a semana pasada, despois de que un dos pasaxeiros foi probado positivo ao novo Coronavirus.\nO tráiler é lanzado. O operador dun cruceiro estadounidense e as autoridades camboyanas buscaban desde que se buscaban centos de viaxeiros que aterraron do forro de Westerdam a semana pasada en Camboxa. Prohibido en cinco portos asiáticos polo medo á epidemia de Coronavirus, ou (covid-19) que causou a morte de case 1.900 persoas en China, podería, despois de máis de 10 días de vagar no mar, o xoves do porto de Sihanoukville , no sur do país. Desde entón, un pasaxeiro estadounidense que deixara o buque foi probado positivo.\nMentres que Xapón, Tailandia e Taiwán negáronse categóricamente a albergar o barco, o primeiro ministro cambodiano finalmente aceptou o aterrizaje dos pasaxeiros. Moi preto de Pequín, mostrou bastante burlón sobre o tema “, dixo,” a enfermidade do medo “. 1.200 cruceiros deixaron o buque despois dunha proba médica rápida, sen máscara, distribuíndo as mans e as chaves.\n200 pasaxeiros serían devoltos a Europa e os Estados Unidos\nO diagnóstico do pasaxeiro estadounidense provocou un verdadeiro pánico sanitario. 500 turistas son a priori na capital camboyana, Phnom Penh, agora confinado a hoteis. Con todo, mudáronse nas rúas, nas praias, incluíndo o autobús. 200 outros pasaxeiros xa volverían a Europa e os Estados Unidos a través de Malasia e Tailandia. O que está a traballar actualmente coas autoridades e a empresa de forro para tratar de atopar o rastro destes turistas.\nTodos os países da rexión colocados medidas para protexerse da epidemia. Tailandia planea prohibir a entrada no seu territorio aos pasaxeiros do forro, pero unha serie deles xa transitaron polo reino. Singapur ten, ela, colocada en cuarentena dous dos seus cidadáns que estaban a bordo. O Cité-State anunciou que só permitirá que calquera outro cruceiro ingrese ou traseira. ” A enfermidade de Covid-19 fixo ata agora 1.775 mortos e contaminou máis de 70.000 persoas, principalmente na China continental.


“É bo que os nenos aprendan a escoitar música”\nCantante e compositora de música urbana, AID é unha das rapeiras máis recoñecidas do panorama nacional. O seu tema para Os Bolechas, Iso é o que é, pretende achegar aos máis pequenos aos novos estilos musicais.\nA pesares de ser moi nova hai xa moito tempo que se fixo un oco no difícil mundo da música. En 2008 convertiase na primeira rapeira en gañar a IV edición do Festival Heineken Greenspace en Valencia. O ano seguinte publicaba con grande éxito o seu primeiro disco, Jugando, e era elixida artista do mes polo concurso Ones To Watch de Myspace. En 2012 sacaba Rapoemas, un libro-disco que versiona a ritmo de rap e música urbana clásicos da literatura galega como Rosalía, Curros Enríquez ou Cunqueiro, e o pasado mes de maio saía o seu último traballo, Hacer lo que quiero.\nContas xa cunha variada traxectoria musical. Como recibiches a proposta dos Bolechas?\nGustoume moitísimo a idea, tanto o feito de ir dirixido a nenos como que sexa en galego. Cando mo comentou Carlos sorprendeume moito, recordoume ao Xabarín e dixen que si.\nComo se xestou o tema?\nFalei cun dos bigmaker cos que traballo habitualmente e presentoume varias mostras. Elixín unha e empecei a traballar na mistura e na letra ata dar co son final.\nQue che parece a selección de artistas e temas do disco?\nBen, é moi variado e iso é bo para un traballo destas características. E de calidade, que é o importante.\nQue proxectos tes para este ano?\nEn principio rematar a carreira [estuda Enxeñería de Telecomunicacións]. O ano pasado estiven moi centrada no disco e na promoción e agora quero centrarme máis nos estudos para rematar. Pero seguirei facendo cousas na música, por suposto.\nComo está a industria musical en Galicia nestes momentos?\nNon está tan mal como parece. Os máis novos van a concertos e aprenden a escoitar e a consumir música, e iso é moi bo. Hai grandes grupos e estanse facendo cousas moi interesantes, pero ás veces parece que cando hai que reducir cartos dalgún sitio sempre lles toca aos mesmos, aos artistas. Habería que cambiar a mentalidade de certa xente neste sentido...


A emoción enchía o profesor emérito de Química Inorgánica Manuel Bermejo Patiño o pasado venres 15, tras recibir das mans do reitor o I Premio “Luís Porteiro Garea” de promoción e uso do galego no Paraninfo da Universidade. As súas primeiras palabras así o testemuñan: “Hoxe é un día moi grande, o dunha inmensa honra por recibir este premio da miña Universidade”. Facíao tras recibir un longo e agarimoso aplauso con todo o público (familia, autoridades, compañeiras/os de investigación, profesorado universitario e de ensino medio, antigo alumnado, familiares de Luís Porteiro Garea...) posto en pé.\nBermejo, porén, afirmou con humildade que “non fixera nada extraordinario” para merecer tal premio agás "vivir coherentemente como o que son, como galego". Con orgullo admitiu que fora feliz como mestre e quixo compartir o premio co seu alumnado e con todos aqueles colegas de docencia, investigación, do ICE ou da CIUG sensibles á necesidade do galego no ensino e que o acompañaran nesa tarefa de introducilo como lingua da docencia e da ciencia. Gabou especialmente neste senso os seus discípulos de investigación e a asociación “Ensinantes de Ciencia de Galicia”, activa desde 1988.\nO catedrático de Química Inorgánica aclarou que nunca se sentira ameazado ou perseguido por usar o galego xa dende os anos 70 nas clases e nas súas publicacións, ou por introducir con man firme o galego nos exames de selectividade nos anos 80, cando lle encomendaron a dirección da CIUG; pero si advertiu do perigo que corre na actualidade a nosa lingua, que cómpre recuperar non só con normas senón tamén “desde o corazón”.\nRecomendoulle á Universidade que dea exemplo á sociedade galega dunha política que alente o plurilingüismo inclusivo. “Como se vai defender o plurilingüismo ignorando a nosa lingua?” preguntou Bermejo, quen se lamentou de que a docencia en galego non pase de ser algo anecdótico en moitos casos. Por iso lle reclamou ao reitor un novo impulso á política lingüística na USC: “Só así acadaremos nesta casa o bilingüismo auténtico que desexamos”.\nO reitor Viaño destacou a contribución de Manolo Bermejo á consolidación do galego como idioma da universidade tanto na docencia como na investigación. “Non só fixo gala dunha praxe docente en lingua galega desde un momento en que tal opción lingüística supuña aínda máis atrancos dos actuais, senón que tamén fixo do noso idioma parte importante da investigación e da posta a disposición da sociedade daqueles resultados máis relevantes que dela emanaban”, afirmou o reitor.\nA candidatura de Manolo Bermejo foi proposta por comisións de normalización lingüística, grupos universitarios de investigación e innovación docente, profesorado de ensino medio e antigos integrantes do Instituto de Ciencias da Educación (ICE).\nO xurado, que decidiu por unanimidade concederlle o premio, destacou o seu compromiso coa lingua galega “dende o inicio da súa carreira docente nos anos sesenta, a súa defensa desta lingua en todos os foros, os seus esforzos para incorporala de xeito normal na docencia e na divulgación da ciencia, as súas publicacións neste eido e as moitas que promoveu durante a súa etapa como director do Instituto de Ciencias da Educación”. O xurado tamén puxo en valor o “esforzo levado a cabo para estender o uso do galego dende os postos de alta responsabilidade que ocupou na propia USC e na CIUG” así como a “pegada que o seu compromiso deixou en miles de alumnos e alumnas, algúns deles hoxe en día profesores e profesoras no ensino medio e na propia universidade”.\nPremio “Luís Porteiro Garea”\nO premio lembra a figura do profesor da Cátedra de Dereito Civil e membro das Irmandades da Fala Luís Porteiro Garea, quen pronunciou a primeira lección en galego de que se ten constancia no Paraninfo da USC o 16 de setembro de 1915, fai, xa que logo, 102 anos.\nO Premio “Luis Porteiro Garea”, a cuxa primeira edición se presentaron outras sete candidaturas, ademais da do profesor Bermejo, busca distinguir a iniciativa, o traballo ou a traxectoria daquelas persoas, entidades ou colectivos, tanto actuais como pasados da USC que contribúan á normalización da lingua galega na propia Universidade. Así, destacarase aquelas iniciativas relacionadas co emprego habitual da lingua nas actividades cotiás da institución universitaria, especialmente se uso se producir de xeito pioneiro; a achega por parte da persoa ou colectivo premiado á promoción do idioma ou á galeguización de ámbitos ou actividades da USC; o estudo e a difusión da lingua galega; ou calquera outra intervención no proceso de normalización lingüística na USC que sexa valorada como significativa.